text: Ventetidsgaranti på skadestuer
  24 august 2010 kl. 07.09
  Patienter på skadeklinikker og skadestuer i Region Syddanmark skal have en ventetidsgaranti fra næste år.
  Det fremgår af et forslag fra sundhedsudvalget i Region Syddanmark.
  Garantien bliver dog ikke 100 procent sikker.
  Målet er, at 95 procent af patienterne på skadeklinikker skal have behandling inden for en time.
  På skadestuer skal 75 procent af patienterne i behandling i løbet af en time, 95 procent skal sættes i behandling inden for tre timer.
  Skadeklinikkerne i Grindsted, Fredericia, Haderslev, Tønder, Sønderborg og Middelfart kan behandle mindre skader såsom småsår, lettere forbrændinger og svejseøjne.
  Skadestuerne i Odense, Svendborg, Vejle, Kolding, Aabenraa og Esbjerg kan behandle alle former for skader - lige fra en brækket finger til de skader, der kan opstå ved for eksempel et trafikuheld.
   
  Sundhedsudvalget i regionen vil sikre, at ventetiderne bliver registreret.
  
  Effektivt arbejde
  - Ved at ensrette servicemålene og skabe et fælles registreringssystem, kan vi se, hvor man arbejder effektivt, og måske overføre smarte arbejdsgange til andre skadestuer, siger udvalgsformand Poul-Erik Svendsen (S).
  Oplægget til skadestuerne og skadeklinikkerne sendes nu i høring på sygehusene. Efter høringen skal forslaget diskuteres i regionsrådet igen, og beslutter regionsrådet sig for at gennemføre ventetidsmålene, skal de gennemføres pr. 1. januar 2011.
  